b'\n_START_ARTICLE_\nPetrovski Jamin huoltokeskuksen tuhoaminen\n_START_PARAGRAPH_\nPetrovski Jamin huoltokeskuksen tuhoaminen oli suomalaisten kaukopartiomiesten 8. helmikuuta \xe2\x80\x93 16. helmikuuta 1942 suorittama hy\xc3\xb6kk\xc3\xa4ys Neuvostoliiton puolella Uikuj\xc3\xa4rven rannalla sijainneeseen Petrovski Jamin kyl\xc3\xa4\xc3\xa4n, jossa oli merkitt\xc3\xa4v\xc3\xa4 koko \xc3\x84\xc3\xa4nislahden aluetta palvellut Puna-armeijan huoltokeskus. Suomalaiset tuhosivat huoltokeskuksen ja sen yhteydess\xc3\xa4 olleen sotasairaalan k\xc3\xa4yt\xc3\xa4nn\xc3\xb6ss\xc3\xa4 kokonaan. Operaatiota pidet\xc3\xa4\xc3\xa4n Suomen kaukopartiotoiminnan suurimpana yksitt\xc3\xa4isen\xc3\xa4 teht\xc3\xa4v\xc3\xa4n\xc3\xa4.\n_START_SECTION_\nTapahtumien kulku\n_START_PARAGRAPH_\nIlmari Honkasen johtamat suomalaiset kaukopartiomiehet olivat 12. tammikuuta 1942 saaneet l\xc3\xa4hell\xc3\xa4 Puutoista (Puudo\xc5\xbei) Sunkunniemen saaressa neuvostoliittolaisen v\xc3\xa4\xc3\xa4pelin sotavangiksi, joka kertoi Uikuj\xc3\xa4rven etel\xc3\xa4p\xc3\xa4\xc3\xa4ss\xc3\xa4 sijainneesta huoltokeskuksesta runsaasti yksityiskohtia, joiden pohjalta p\xc3\xa4\xc3\xa4dyttiin huoltokeskuksen tuhoamisretken suunnitteluun. K\xc3\xa4ytett\xc3\xa4viss\xc3\xa4 oli karttoja alueesta ja ilmakuvia._NEWLINE_H\xc3\xa4vitys- ja tiedustelukomennuskunta Honkasen partioon osallistui nelj\xc3\xa4 25-miehist\xc3\xa4 joukkuetta. P\xc3\xa4\xc3\xa4majan tiedusteluosaston alaisesta Osasto Kuismasesta operaatioon osallistui 35, Osasto Marttinasta 17 ja Vahvennetusta j\xc3\xa4\xc3\xa4k\xc3\xa4riprikaatista eli Osasto Laguksesta 48 sotilasta. Partiota johti luutnantti Ilmari Honkanen ja sen varap\xc3\xa4\xc3\xa4llikk\xc3\xb6n\xc3\xa4 toimi luutnantti Vladi Marmo osasto Kuismasesta. Partion vahvuus oli 7+37+56. Upseereita olivat edell\xc3\xa4 mainittujen lis\xc3\xa4ksi v\xc3\xa4nrikit Pentti Juppala ja Eero Naapuri ja Carl-Johan Norrg\xc3\xa5rd._NEWLINE_Toinen ja nelj\xc3\xa4s joukkue koostui osasto Kuismasen sotilasta sek\xc3\xa4 osasto Laguksen j\xc3\xa4\xc3\xa4k\xc3\xa4reist\xc3\xa4 sek\xc3\xa4 pioneereista. Pioneerit olivat osasto Laguksen pioneeripataljoona 12:sta._NEWLINE_Partio l\xc3\xa4hti Volj\xc3\xa4rven saaresta, jolla oli j\xc3\xa4\xc3\xa4k\xc3\xa4rimajuri Nikke P\xc3\xa4rmin komentaman pataljoonan tukikohta. Sadan sotilaan partiota l\xc3\xa4hti saattamaan kahdenkymmenen sotilaan saatto-osasto, jotka johti luutnantti Heikkil\xc3\xa4. Stalinin kanava ylitettiin j\xc3\xa4rven kohdalla, mink\xc3\xa4 j\xc3\xa4lkeen saatto-osasto peitteli j\xc3\xa4lki\xc3\xa4 ja ryhtyi harhautusoperaatioon. Matkaa jatkettiin iltaviiteen, jonka j\xc3\xa4lkeen y\xc3\xb6vyttiin. Matkaa jatkettiin maanantaina ennen auringonnousua. Partio saavutti Kalaj\xc3\xa4rven parakkikyl\xc3\xa4n, jossa oli toiminut sotavankileiri. Keskiviikkona iltap\xc3\xa4iv\xc3\xa4ll\xc3\xa4 saivat suomalaiset vangiksi kiv\xc3\xa4\xc3\xa4rill\xc3\xa4 varustetun yksin\xc3\xa4isen neuvostoliittolaisen sotilaan, jota Vladi Marmo kuulusteli. Torstaina kilometrin p\xc3\xa4\xc3\xa4ss\xc3\xa4 huoltokeskuksesta tiedusteltiin asemia. Hy\xc3\xb6kk\xc3\xa4ys alkoi 00:45 perjantaina. Suomalaiset tuhosivat rakennuksia kiv\xc3\xa4\xc3\xa4ri- ja konepistoolitulella, k\xc3\xa4sikranaateilla ja kasapanoksilla. Lopulta sotilassairaala syttyi palamaan. Suomalaiset yrittiv\xc3\xa4t auttaa joitain potilaita, mutta osa potilaista paloi sairaalan mukana. Neuvostoliittolaisilta vartijoilta syntyneess\xc3\xa4 tilanteessa p\xc3\xa4\xc3\xa4si karkaamaan kaksikymment\xc3\xa4 ty\xc3\xb6leirill\xc3\xa4 ollutta vankia, joita vartijat yrittiv\xc3\xa4t ampua, mutta jotka hakeutuivat suomalaisten luo. Suomalaiset tarjosivat tupakkaa ja auttoivat murtamaan leirin elintarvikevaraston auki. Ty\xc3\xb6leirivangit ry\xc3\xb6stiv\xc3\xa4t varastot._NEWLINE_Kersantti Mikko P\xc3\xb6ll\xc3\xa4n johtaman puolijoukkueen kohdalla Petrovski Jamin l\xc3\xa4nsipuolta l\xc3\xa4hestyi autokolonna, jossa oli enemm\xc3\xa4n kuin viisikymment\xc3\xa4 kuorma-autoa, mahdollisesti noin 70-80 kappaletta. Suomalaisten tuhotoiminnan aiheuttamien tulipalojen vuoksi kolonna pys\xc3\xa4htyi tielle ennen Petrovski Jamia. Autoista ryhdyttiin tulittamaan suomalaisia. P\xc3\xb6ll\xc3\xa4 k\xc3\xa4ski korpraali Keijo Talosta lataamaan fosforiluodeilla ja ampumaan moottoreihin. Joitakin autoja syttyi palamaan, mutta neuvostoliittolaisten ylivoiman vuoksi puolijoukkue hiihti kohti Petrovski Jamia. Kyl\xc3\xa4n tuhoamiseen osallistumisen sijasta kuitenkin Ilmari Honkanen k\xc3\xa4ski P\xc3\xb6ll\xc3\xa4n puolijoukkueen ja Carl-Johan Norrg\xc3\xa5rdin joukkueen tuhoamaan kolonnan._NEWLINE_J\xc3\xa4rven taustalla olevan tien edess\xc3\xa4 oli kaksi varastoa, jonka takana oli neuvostoliittolaisia. Suomalaiset hiihtiv\xc3\xa4t kiert\xc3\xa4en kolonnan sivustoille noin sadan metrin p\xc3\xa4\xc3\xa4h\xc3\xa4n. Sivutien varressa oli ammusvarasto. Suomalaiset eiv\xc3\xa4t p\xc3\xa4\xc3\xa4sseet neuvostoliittolaisten tulituksen vuoksi k\xc3\xa4sikranaattien ja kasapanosten heittoet\xc3\xa4isyydelle, vaan joutuivat toisen kerran vet\xc3\xa4ytym\xc3\xa4\xc3\xa4n kyl\xc3\xa4\xc3\xa4n. Vet\xc3\xa4ydytt\xc3\xa4ess\xc3\xa4 ammusvarasto sytytettiin tuleen._NEWLINE_Petrovski Jamissa paloi my\xc3\xb6s hein\xc3\xa4varastona k\xc3\xa4ytetty kirkko. Lis\xc3\xa4ksi sytytettiin lumen alla olleet polttoainetynnyrit. Kello 02:50 kahdella vihre\xc3\xa4ll\xc3\xa4 valoraketilla annettiin kokoontumisk\xc3\xa4sky vet\xc3\xa4ytymist\xc3\xa4 varten. Siihen menness\xc3\xa4 oli tuhottu viisitoista rakennusta ja osa autokolonnaa. Noin 30 neuvostoliittolaista sotilasta oli kaatunut itse huoltokeskuksessa. Omia tappioita osastolle tuli viisi kaatunutta ja kuusi vakavasti haavoittunutta. Lis\xc3\xa4ksi kaksi sotilasta oli saanut lievi\xc3\xa4 vammoja r\xc3\xa4j\xc3\xa4ytysteht\xc3\xa4viss\xc3\xa4 ja yksi oli hiiht\xc3\xa4nyt omaan latumiinaan. Kaatuneiden joukossa oli mm. puhelinmiehen\xc3\xa4 toiminut fil. yo Lauri Hintsanen, joka sai luodin p\xc3\xa4\xc3\xa4h\xc3\xa4ns\xc3\xa4 autokolonnan suunnalta tien molemmin puolin olevien varastojen takaa. Sotasaaliiksi saatiin huoltokeskuksessa harhailleista hevosista viisi, joita k\xc3\xa4ytettiin mm. haavoittuneiden hinaamisen ahkioissa. Osasto l\xc3\xa4hti etel\xc3\xa4n suuntaan toivoen, ett\xc3\xa4 mahdolliset neuvostoliittolaiset takaa-ajajat l\xc3\xa4htisiv\xc3\xa4t suorinta reitti\xc3\xa4 Suomen suuntaan l\xc3\xa4nteen. Yksi pioneeri oli haavoittunut nilkkaansa, mink\xc3\xa4 vuoksi h\xc3\xa4nt\xc3\xa4 oli vedett\xc3\xa4v\xc3\xa4 ahkiossa._NEWLINE_P\xc3\xa4\xc3\xa4majan arvioiden mukaan noin 500 neuvostoliittolaista sotilasta oli kaatunut tai haavoittunut, 6000 litraa polttonesteit\xc3\xa4 sek\xc3\xa4 120 paalia hein\xc3\xa4\xc3\xa4 oli tuhoutunut. Kaikkiaan noin 70 rakennusta oli tuhottu. Alueella ollut pataljoona, jota olisi voitu k\xc3\xa4ytt\xc3\xa4\xc3\xa4 takaa-ajoon, mutta joka ei ollut suorittanut vartiopalvelusta kunnolla, koki suomalaisten radiotiedustelun mukaan tappiota. Neuvostoliittolaiset teloittivat iskun j\xc3\xa4lkeen pataljoonankomentajan ja vartioinnista vastuulliset. Ven\xc3\xa4l\xc3\xa4isten l\xc3\xa4hteiden mukaan iskussa kaatuneitten neuvostoliittolaisten joukossa olisi ollut l\xc3\xa4\xc3\xa4kint\xc3\xa4miehi\xc3\xa4, sairaanhoitajia ja sotilasl\xc3\xa4\xc3\xa4k\xc3\xa4ri Gindin. Haavoittunutta l\xc3\xa4\xc3\xa4kint\xc3\xa4henkil\xc3\xb6kuntaa oli viisi.\n_START_SECTION_\nVen\xc3\xa4l\xc3\xa4inen tutkimus\n_START_PARAGRAPH_\nVuonna 2012 pietarilainen kustannusyhti\xc3\xb6 julkaisi kirjan Petrovski Jamin tapahtumista. Sen on kirjoittanut entinen ven\xc3\xa4l\xc3\xa4issotilas Pjotr Repnikov (s. 1964), jonka set\xc3\xa4 oli ollut hoidettavana Petrovski Jamin sairaalassa hieman ennen kuin se tuhottiin. Repnikovin mukaan sairaalan tuhoaminen muutti ven\xc3\xa4l\xc3\xa4isten suhtautumista suomalaisiin. My\xc3\xb6hemm\xc3\xa4t Neuvostoliiton partisaani-iskut Suomeen eiv\xc3\xa4t h\xc3\xa4nen mukaansa olleet kostoiskuja, mutta niiden tekij\xc3\xa4t tiesiv\xc3\xa4t, mit\xc3\xa4 Petrovski Jamissa oli tapahtunut. Suomalaisten arviota 500 kaatuneesta ja haavoittuneesta Repnikov pit\xc3\xa4\xc3\xa4 kuitenkin vahvasti liioiteltuna._NEWLINE_Vuonna 2013 julkaistiin suomeksi Repnikovin ja toisen tutkijan, Bair Irint\xc5\xa1ejevin, tutkimuksiin perustuva kirja.\n_START_SECTION_\nMuistomerkit\n_START_PARAGRAPH_\nSodan j\xc3\xa4lkeen Neuvostoliitossa Petrovski Jamin tuhoa ei muisteltu virallisesti, ja nyky-Ven\xc3\xa4j\xc3\xa4ll\xc3\xa4kin se on j\xc3\xa4\xc3\xa4nyt suurelta osin unohduksiin. Vuonna 2011 alueelle pystytettiin muistolaatta, jossa on 54 uhrin nimet, joukossa ainakin 11 naisten nime\xc3\xa4.'